
  Ien kronik, der blev skrevet i begyndelsen af 2014, omtaler Samuel Rachlin, at en del mennesker får deres nyhedsbehov dækket af Facebook, Twitter og YouTube og en mængde andre nyhedssider. ”De medier er i stand til at støvsuge nyhedsuniverset og give et destillat som en slags nyhedsfix. Det er alt, hvad mange af de moderne, hyperaktive brugere har brug for. Dybde og perspektiv står ikke så højt på deres ønskeliste,” skriver Rachlin. Og ret har han.


  Hvad der gælder de nye, sociale medier, gælder om end i noget mindre grad de mere traditionelle medier. Pressen kan fortælle eller skrive om dagens aktuelle nyheder. De kan måske i en ramme fortælle tre eller fire fakta om, hvad sagen egentlig drejer sig om. Så kan læseren/lytteren/seeren tage stilling til en problematik uden en ærlig chance for at se hele billedet og få dagens aktuelle nyhed placeret i et større perspektiv.


  Det er for så vidt udgangspunktet for nærværende fremstilling af Søren Harslund. Ved læsning af denne bog kan man for alvor fordybe sig i emnet om konflikten mellem de oprindelige jødiske og arabiske befolkningsgrupper og i dag mellem Israel og Palæstina. Men man kan også i vid udstrækning bruge bogen som en opslagsbog, fordi den rummer så mange rent faktuelle oversigter over de beslutninger og de aftaler, der i tidens løb er truffet mellem de stridende parter og også i videre internationalt omfang.


  Når man med engagement beskæftiger sig med et konfliktstof, der omfatter mere end et århundredes stridigheder, så vil man ikke kunne undgå at tage stilling til stridens enkelte emner. Det indebærer, at man bliver beskyldt for at ”holde med” snart den ene part, snart den anden. I kraft af min egen baggrund og historie, i kraft af min tilslutning til zionismen, som det retmæssige udtryk for kravet om i det mindste et sted at kunne udøve jødisk selvbestemmelsesret, så har jeg været anset for at være ven af Israel, og det er jeg i høj grad.


  Problemet er, at mange mennesker drager den umiddelbare konklusion, at så er jeg fjende af Palæstina. Hvor sandheden er, at jeg også anser mig for at være ven af Palæstina og talsmand for, at også palæstinensere skal have et sted, hvor de kan udøve deres selvbestemmelsesret.


  Søren Harslund har et tilsvarende problem. Han vil blive skældt ud af de mere radikale tilhængere fra begge sider for at have favoriseret modparten og være part i striden. For denne bog engagerer sig. Den er ikke en neutral fremstilling. Men den er objektiv! Retten er ikke hver gang på samme side. Fremstillingen er desuden så moderat i formen, at læseren er i stand til selv at drage slutninger, som kan afvige fra forfatterens. Afgørende er det, at selv vel informerede læsere vil blive klogere ved at læse denne bog.


  


  Bent Melchior


  Overrabbiner emeritus


  Forord


  Det er en fremragende bog, Søren Harslund har skrevet. Fra Abraham til Israel i dag med hovedvægten på Israels nyere historie. Harslund afslører både et enestående overblik over de store linjer og samtidig over de mindste detaljer. Det betyder, at bogen både er velegnet for den, der ikke kender så meget til Israels historie, og samtidig kan specialisten se nye sammenhænge og få ny viden af den enorme detaljerigdom.


  Flere ting har været en øjenåbner for mig til bedre at forstå den komplekse situation i dagens Israel. Jeg nævner i flæng: Beskrivelsen af zionismen med dens mange facetter og spændingsfyldte forhold til ortodoks jødedom, herunder fænomenet antizionistiske jøder, der er imod en jødisk stat. Hvad var zionismens egentlige mål? Spændingen mellem politisk og praktisk zionisme. Forholdet mellem zionisme, socialisme og hele kibbutzbevægelsen. Redegørelsen for begrebet ”en jødisk stat”. Skal den bygge på Moseloven, eller skal det være et konfessionsløst, sekulært samfund? Hvordan forstår de forskellige religiøse partier Det Gamle Testamentes forjættelser om landløfter i relation til forhandlingerne om en fredsplan og i givet fald oprettelsen af en palæstinensisk stat? Alt dette og meget mere giver bogen et perspektiveret svar på.


  Harslund har blik for, at oprettelsen af staten Israel var en stor oprejsning for det jødiske folk efter århundreders chikanering, forfølgelser og til sidst holocaust. Men denne velgerning medførte tillige en national katastrofe for de palæstinensiske arabere. Bogen viser tillige, hvordan de palæstinensiske kristne er blevet tabere i kampen mellem Israel og palæstinenserne. Bogen fører os ind i maskinrummet til de mange fredsforhandlinger gennem årene. Harslund magter på en forbilledlig måde at tegne den israelske og den palæstinensiske forhandlingsposition i de forskellige forhandlingsfaser. Han påviser tillige parternes manglende vilje og evne til at forstå modpartens berettigede ønsker. Harslund nævner tillige, at det ikke er i Israels interesse på længere sigt at dominere palæstinenserne i selvstyreområderne.


  Bogen giver ikke alene en nuanceret, engageret og troværdig fremstilling af jødernes lange historie og skæbne. Bogen indeholder også en enorm mængde bilag og relevante kort. Derved bliver den en uhyre nyttig opslagsbog. Hvor finder man de danske biskoppers klare udtalelse under Anden Verdenskrig til fordel for jøderne? Hvor finder man den israelske uafhængighedserklæring eller en lang række FN-resolutioner siden staten Israels oprettelse. Svaret er i Harslunds bog. Dermed bliver den en uundværlig håndbog for enhver, der vil følge med i den mellemøstlige konflikt.


  


  Flemming Kofod-Svendsen


  Tidl. boligminister og udenrigspolitisk ordfører for Kristeligt Folkeparti


  Forord


  Konflikten mellem Israel og den arabiske verden, og i særdeleshed mellem Israel og palæstinenserne, er i perioder næsten dagligt blandt massemediernes vigtigste nyheder, men mange uden for historikernes og andre eksperters kredse er tydeligvis ikke klar over den komplekse historiske baggrund for de ofte voldsomme begivenheder i området, og uden dette historiske perspektiv bliver den offentlige debat om konflikten ofte overfladisk og baseret mere på spontane følelser og stemninger end konkret viden om baggrunden for konflikten og dermed uden megen værdi.


  Efter mange års beskæftigelse med den arabisk-israelske konflikt, blandt andet som mangeårigt medlem af Kristeligt Folkepartis og Kristendemokraternes internationale udvalg, Det Udenrigspolitiske Selskab og FN-forbundet og som forfatter af talrige aviskommentarer og tidsskriftartikler om konflikten, er det mit håb, at bogen her kan være nyttig for den læser, der ønsker at skaffe sig en dybere indsigt i den historiske baggrund for aktørernes holdninger og handlinger i fortiden og nutiden.


  Når man beskæftiger sig med et så kompliceret emne som den arabisk-israelske konflikt, kan det være nyttigt at erindre sig den britiske forfatter Aldous Huxleys karakteristik af den komplicerede virkelighed vi lever i:


  »En knap, elegant form kan være en kilde til usandhed. Hvor fiks og tiltalende den kortfattede fremstilling end kan være, kan den ifølge sagens natur aldrig behandle alle kendsgerninger i en kompliceret situation fuldt udtømmende. Når man behandler et sådant emne, kan man kun være kortfattet ved at udelade og simplificere. Udeladelse og simplificering hjælper os til at forstå– men hjælper os i mange tilfælde til at forstå det forkerte, thi måske forstår vi kun forkorterens smukt formulerede begreber, men ikke den vældige, vidtforgrenede virkelighed, som disse begreber så vilkårligt er blevet uddraget af.


  Men livet er kort og den mængde spørgsmål, man kan lære om, uendelig. I praksis er vi i reglen tvunget til at vælge mellem en urimeligt kortfattet fremstilling og slet ingen fremstilling. Forkortelse eller kortfattethed er et nødvendigt onde, og det påhviler forkorteren at gøre det bedste ud af et arbejde, som i sig selv er af det onde, men som alligevel er bedre end intet. Han må lære at forenkle, men ikke i den grad, at han forfalsker. Han må lære at koncentrere sig om de væsentlige emner af en situation, men uden at ignorere for mange af virkelighedens kvalificerede sidespørgsmål. På denne måde vil han kunne fortælle, ganske vist ikke hele sandheden (for hele sandheden om næsten ethvert vigtigt emne er uforenelig med korthed), men betydelig mere end de farlige kvart- og halvsandheder, der altid har været gangbar tankevaluta.«1


  Huxleys karakteristik kunne meget vel være skrevet med henblik på konflikten mellem Israel og de arabiske lande og i særdeleshed mellem Israel og palæstinenserne, og hans vise ord har været en af præmisserne for arbejdet med manuskriptet til denne bog. En anden præmis har været at beskrive de ofte dramatiske begivenheder så objektivt som muligt ud fra den benyttede litteratur, blandt andet for at imødegå eventuelle påstande om at fremstillingen er énsidigt pro-israelsk og anti-arabisk eller anti-palæstinensisk. Faktisk har en tredje præmis – eller ambition – ved udarbejdelsen af manuskriptet været at fremhæve de mange internationale bestræbelser på at finde fredelige, retfærdige og holdbare løsninger på den mangeårige strid mellem Israel og de arabiske lande og mellem Israel og palæstinenserne. Her skal blot som ét eksempel blandt mange nævnes den amerikanske præsident Bill Clintons meget høje prioritering af fredsbestræbelserne i Mellemøsten, herunder hans egne og hans rådgiveres talrige møder med israelske og palæstinensiske ledere og forhandlere for at forsøge at bygge bro over den kløft af gensidig mistillid og modstridende interesser de to parter repræsenterede, jf. kapitel 31.


  Fremstillingen bygger på en omfattende litteratur om emnet, jf. litteraturlisten, for at give et nuanceret billede af en række af de begivenheder og personer, jeg har anset for centrale i det forløb der førte frem til oprettelsen af staten Israel i jødernes gamle hjemland og til Israels konfliktfyldte forhold til omverdenen, i særdeleshed den arabiske verden, lige siden de dramatiske begivenheder omkring statens oprettelse i 1948.


  I bogens første del beskrives historien bag oprettelsen af staten Israel, fra den spæde optakt i slutningen af 1800-tallet i form af fødslen af den jødiske nationale politiske bevægelse kaldet zionismen til selve oprettelsen af staten i 1948 og eftervirkningerne af oprettelsen i de nærmest følgende år, i Israel såvel som i Mellemøsten i almindelighed.


  Forud for denne nyere historie gives et forholdsvis kort rids af jødernes dramatiske historie med udgangspunkt i blandt andet de to jødiske oprør mod datidens supermagt, romerriget, og konsekvenserne heraf for det jødiske folk i form af massedrab på og fordrivelse af en stor del af befolkningen fra det gamle hjemland og livet i landflygtighed som ofte forfulgte eller i bedste fald tålte mindretal i mange europæiske og arabiske lande, men der berettes også om kampen for bevarelse af jødedommen som religiøs og kulturel identifikation eller selvforståelse for hovedparten af det jødiske folk i diasporaen og om det aldrig slukkede håb om engang at kunne vende tilbage til det gamle, men tabte fædreland som et frit folk. Hvilket andet folk har gennemlevet en så dramatisk historie?


  I anden del behandles under overskriften ”Frihed uden fred” en række af de problemer Israel har måttet leve med fra 1948 til i dag. Det gælder ikke mindst konflikten med de arabiske lande og palæstinenserne, men også en række interne konflikter i Israel, herunder den standende diskussion om hvad det vil sige at være jøde, konflikterne mellem de sekulære og de (ultra) ortodokse jøder i Israel og israelernes dybe splittelse i spørgsmålet om oprettelsen af en palæstinensisk stat omfattende Gazastriben og hovedparten af Vestbredden.


  I tredje del sættes særligt fokus på de kristne kirkers og den kristne vestlige verdens forhold til staten Israel, idet kristendommen fødtes som en reformbevægelse (“Jesus-bevægelsen”) inden for jødedommen, men hvor det hurtigt kom til et skæbnesvangert brud mellem de to trosretninger, et brud som satte sig dybe spor af gensidig mistillid i forholdet mellem jøder og kristne op gennem historien, og som endnu i dag skiller kristne i deres syn på jøder i almindelighed, f.eks. i spørgsmålet om kristen mission blandt jøder, og på staten Israel i særdeleshed, herunder kristne lægfolks og teologers ofte meget forskellige tolkning af de mange gammeltestamentelige profetier om, at Israel som folk nok vil blive spredt blandt folkene, men at folket også en dag vil genvinde friheden i dets gamle hjemland, Eretz Yisrael.


  Fjerde del består af en række vigtige dokumenter og kildetekster, som især belyser vigtige begivenheder i forbindelse med og efter staten Israels oprettelse i 1948, og som er ledsaget af mine introduktioner og kommentarer.


  Femte del omfatter ud over noter til første, anden og tredje del diverse kort samt en historisk oversigt fra 1800 f.Kr. til i dag. Der er her især lagt vægt på beskrivelsen af en række centrale, politiske forhold og udviklinger i Europa og Mellemøsten i forbindelse med de to verdenskrige, som blev afgørende for oprettelsen af staten Israel, samt perioden efter krigen mellem Israel og dets arabiske nabolande i 1967. Hertil kommer en litteraturliste og et stikordsregister.


  Bortset fra et afsnit om redningen af de danske jøder i forbindelse med den tyske besættelsesmagts aktion mod jøderne i efteråret 1943 (kapitel 16) er Danmarks forhold til jøderne og til staten Israel ikke gjort til genstand for en nærmere behandling i nærværende bog. Her henvises til speciallitteraturen om dette emne, for eksempel bogen Politik, diplomati og den hjælpende hånd om Danmark og oprettelsen af staten Israel af Arthur Arnheim og Dov Levitan, jf. litteraturlisten. Se dog også note 3 til kapitel 18 om Danmarks rolle i forbindelse med FN’s håndtering af forslaget i 1947 om deling af Palæstina i en arabisk og en jødisk stat. Denne note er især baseret på den nævnte bog af Arnheim og Levitan.


  Oversættelserne fra den engelsksprogede litteratur er mine, hvis ikke andet er nævnt.


  I litteraturen støder man ofte på megset forskellige måder at gengive hebraiske og arabiske navne, ord og udtryk, og da der tilsyneladende ikke findes nogen autoritative stavemåder, har jeg valgt dem, der forekommer mest korrekte efter den omfattende litteratur, der ligger til grund for denne bog.


  Ole Andersen, cand. theol. og generalsekretær i bevægelsen Ordet og Israel, har været så venlig at kommentere manuskriptet, hvilket har medført en række rettelser, ændringer og tilføjelser, som jeg takker Ole Andersen for. Eventuelle fejl i manuskriptet er dog naturligvis alene mit ansvar.


  Jeg vil også gerne takke min redaktør hos Scandinavia, Lisbeth Amby, for stor tålmodighed i forbindelse med min færdiggørelse af manuskriptet!


  


  Søren Harslund


  Dyssegård, april 2014

  Indledning


  »Dér er der ikke plads til arabisk nationalisme og zionistisk nationalisme. Striden mellem dem vil blive trukket i langdrag uden at blive bilagt. Lad mig gøre det klart: I Mellemøsten er der plads til Den arabiske Nation og enhver jøde, som ønsker at leve i dens midte, men der er ikke plads til Den arabiske Nation og Israel med dets aggressive og ekspansionistiske ambition.«


  Citatet er fra en artikel af chefredaktør Mohammed Hasanein Heikal i det halvofficielle egyptiske dagblad al-Ahram (”Pyramiden”) den 21. februar 1969.1


  Selv om der er sket mangt og meget i Mellemøsten siden 1969, synes Heikals udsagn fra dengang fortsat at repræsentere en vidt udbredt opfattelse blandt arabere og palæstinensere af forholdet mellem Israel og den arabiske verden.


  Karakteristisk for den officielle holdning blandt flertallet af arabiske lande indtil fredskonferencen i Madrid i 1991 var også ”de tre gange nej” fra det arabiske topmøde i Khartoum i Sudan kort efter Seksdageskrigen i 1967 mellem Israel og Egypten, Jordan, Syrien og Irak: »Ingen fred med Israel, ingen forhandlinger med Israel, ingen anerkendelse af Israel«.2


  Der skulle gå lidt over 29 år fra staten Israels oprettelse i 1948, før denne konfrontationspolitik overfor Israel blev brudt med den egyptiske præsident Anwar el-Sadats historiske rejse til Jerusalem i november 1977. Med fredstraktaterne med Israel i hhv. 1979 og 1994 brød Egypten og Jordan endegyldigt den arabiske enhed – og hidtil grundfæstede politiske og psykologiske barriere – og indledte dermed en proces, som på sigt forhåbentlig vil føre til normalisering af de øvrige arabiske landes forhold til Israel.


  Et sådant nyt gennembrud i fredsprocessen forudsætter, at der findes en løsning på Israels og Syriens konflikt om Golanområdet, på Israels og Libanons konflikt om Hizbollah-militsens angreb på Israel fra det sydlige Libanon, og ikke mindst en, for alle parter, acceptabel løsning på det palæstinensiske problem.


  Med Oslo-aftalen af 13. september 1993 mellem Israel og PLO, Den palæstinensiske Befrielsesorganisation, indledtes en proces, hvor PLO brød med sin hidtidige politik og accepterede, at konflikten mellem israelerne og palæstinenserne skulle løses ved forhandling og ikke ved magtanvendelse, og hvor også Israel til sidst accepterede den såkaldte to-stats løsning, som indebærer oprettelsen af en palæstinensisk stat omfattende Gazastriben og hovedparten af ”Vestbredden”. En aftale mellem Israel og PLO herom synes også at være selve nøglen til normalisering af Israels forhold til de arabiske lande, som endnu ikke har sluttet fred med Israel.


  Med Oslo-aftalen kom der ny dynamik i fredsprocessen, idet aftalen indebar de to parters gensidige anerkendelse, oprettelse af en palæstinensisk selvstyremyndighed og gradvis overdragelse af alle civilretlige funktioner fra Israel til denne myndighed i Gazastriben og på en del af Vestbredden. Oslo-aftalen fulgtes af en række betydningsfulde delaftaler om gradvis implementering af principperne i Oslo-aftalen.


  Dermed er der udsigt til et endegyldigt brud med de arabiske landes mangeårige konfrontationspolitik overfor Israel, som den blandt andet kom til udtryk i FN, hvor det i mange år nærmest var et fast ritual på arabisk initiativ, og med støtte fra de kommunistiske lande og mange lande i den tredje verden, at vedtage fordømmende resolutioner vendt mod Israel og at søge at udelukke Israel fra at deltage i generalforsamlingen og i arbejdet i FN’s mange under- og særorganisationer. Dette anslag mod en af grundpillerne i FN - universalitetsprincippet - blev dog afværget af et flertal blandt FN’s medlemslande med USA og de vesteuropæiske lande i spidsen.


  Et højdepunkt i den antiisraelske kampagne blev nået den 10. november 1975, hvor generalforsamlingen vedtog en resolution, der betegner zionismen som »en form for racisme og racediskrimination« (se kapitel 25).


  Beskyldningen for racisme sættes i relief af, at den var rettet mod et land og et folk, hvor tusinder stadig lever med smertelige minder om det mest barbariske udslag af racisme, historien har kendt til: Nazitysklands systematiske forsøg på at udrydde Europas jøder.


  Men uanset retorikken i FN stod tilbage, at det folk, hvis skæbne er formet af den hellige skrift og det hellige land, havde fundet et fristed efter næsten 2.000 års national ørkenvandring – dog kun for at konstatere, at den nådeløse kamp for overlevelse blot skulle antage nye former: Antisemitismen havde forklædt sig som antizionisme, som en kamp mod den nationale frihedsbevægelse der havde beredt vejen for jødernes exodus fra undertrykkelsen i store dele af Europa og Rusland i slutningen af det 19. og begyndelsen af det 20. århundrede.


  Vi skal her følge zionismen ad dens mange krogede veje mod målet: genoprettelsen af den jødiske nationalstat efter næsten 2.000 års udlændighed.

  Zionismen er som et af de ældgamle, men stadig livskraftige oliventræer i Getsemane have i Jerusalem: kronen med dens mangfoldighed af grene, blade og blomster er som staten Israel med dens mangfoldighed af jøder fra alverdens lande og de forbløffende resultater, de har opnået i deres gamle hjemland; stammen er et billede på den zionistiske bevægelse, som trods mange indre modsætninger virkeliggjorde generationer af jøders drøm om genoprettelsen af deres stat; rødderne er et billede på den mangfoldighed af historiske faktorer, som var forudsætningen for gennembruddet for den zionistiske bevægelse i slutningen af det 19. århundrede med Theodor Herzl som bannerfører.


  Vi skal i det følgende se nærmere på en række af de faktorer, som blev afgørende for zionismens gennembrud, en række af zionismens rødder.


  Roden i Zion


  Ordet zionisme er afledt af ordet Zion, navnet på en af Jerusalems høje, Zions Bjerg, der ligger syd for den gamle bydel. I det gamle Israel benyttedes ordet Zion også om byen Jerusalem, der med templet og pagtens ark var jødernes (egentlig israelitternes eller hebræernes) åndelige og nationale centrum, og om landet som helhed.


  Så langt tilbage som under eksilet i Babylon i det 6. århundrede f. Kr. kom Zion derfor til at symbolisere jødernes længsel efter deres hjemland. Denne længsel er f.eks. udødeliggjort i salme 137:


  Ved Babylons floder sad vi og græd, når vi tænkte på Zion; i poplerne derovre hængte vi vore citere. For vore fangevogtere krævede, at vi skulle synge, vore plageånder krævede glædessang: »Syng for os af Zions sange!« Hvordan skulle vi kunne synge Herrens sange på fremmed jord? Hvis jeg glemmer dig, Jerusalem, så gid min højre hånd må lammes; gid min tunge må klæbe til ganen, hvis ikke jeg sætter Jerusalem over min højeste glæde.


  Også talrige profetier i Det Gamle Testamente nærede landflygtige jøders håb om en dag, at kunne vende tilbage til Zion, f.eks. denne profeti hos Jeremias (31,10-12):


  Hør Herrens ord, I folkeslag, forkynd på de fjerne øer og sig: Han, som spredte Israel, samler dem, han vogter dem som hyrden sin hjord. For Herren har udfriet Jakob og løskøbt ham fra hans overmand. Jublende kommer de til Zions bjerg, de stråler af glæde over Herrens gode gaver, over korn og vin og olie, over får og køer. Selv bliver de som en frodig have, de skal ikke mere sygne hen.


  I 1880’erne opstod en række russiske og østeuropæiske bevægelser for bosætning i Israels gamle land, dengang en tyndt befolket og forsømt provins i det osmanniske (tyrkiske) imperium. Den mest kendte og indflydelsesrige var Hibbat Zion, hvis medlemmer kaldtes hovevei Zion. På hebraisk betyder det hhv. ”kærlighed til Zion” og ”de, der elsker Zion”.


  Selve ordet zionisme blev første gang brugt i et tysksproget tidsskrift, Nathan Birnbaums Selbstemanzipation, den 1. april 1890, og grundlæggeren af den moderne politiske zionisme, Theodor Herzl, besluttede at bruge ordet som betegnelse for sin nye bevægelse – i øvrigt som en bevidst modsætning til Hibbat Zion, hvis bosætningsaktiviteter i Palæstina han ikke havde meget til overs for.


  Eretz Yisrael


  I vor tid sammenfattede Moshe Dayan, en af Israels mest berømte generaler og mest kontroversielle politikere, i bogen Living with the Bible (Et liv med Bibelen) det jødiske folks længsel efter det gamle hjemland således: »Israels folk blev eksileret fra landet, men landet blev aldrig eksileret fra folkets hjerter.«


  Jødernes forbindelse til deres gamle hjemland, Eretz Yisrael på hebraisk, understreges også i staten Israels uafhængighedserklæring fra 1948, hvori landet omtales som det jødiske folks fødested: »Eretz Yisrael var det jødiske folks fødested. Her formedes dets åndelige, religiøse og politiske identitet. Her skabte det første gang sin stat og kulturelle værdier af national og universel betydning og skænkede verden den evige Bøgernes Bog.«


  Staten Israels oprettelse i 1948 var, som det fremgår heraf, faktisk en genoprettelse eller genfødsel, idet det jødiske folks historiske forbindelse med Eretz Yisrael går omkring 3.800 år tilbage, til tiden hvor Abram (“ophøjet fader”) sammen med sin hustru Saraj og sin bror Harans søn Lot på Guds bud brød op fra byen Karan i det nordlige Syrien og bosatte sig i landet Kana’an omkring år 1800 f. Kr. Med Guds løfter til og pagt med Abram, der blev til patriarken Abraham (“mange folkeslags fader”), blev grunden lagt til det jødiske folk, det jødiske hjemland Eretz Yisrael og den jødiske tro.


  Abrahams slægt stammede fra byen Ur i området Kaldæa nord for Den Persiske Bugt; herfra udvandrede familiens overhoved Tara og sønnerne Abram og Haran med deres hustruer til Karan, hvor Tara døde. Slægten nedstammede fra Noahs søn Sem, hvoraf navnet semitter for Abrahams efterkommere er afledt.


  Løfterne og pagten findes i forskellige varianter i 1. Mosebog, f.eks. kapitel 17, vers 4-13:


  Jeg indgår en pagt med dig, og du skal blive fader til en mængde folkeslag. Du skal ikke længere hedde Abram. Dit navn skal være Abraham, for jeg gør dig til fader til en mængde folkeslag. Jeg gør dig uhyre frugtbar; jeg gør dig til folkeslag, og konger skal nedstamme fra dig. Jeg opretter min pagt med dig og dine efterkommere i slægt efter slægt, en evig pagt: Jeg vil være din og dine efterkommeres Gud. Det land, hvor du nu bor som fremmed, hele Kana’an, vil jeg give dig og dine efterkommere til evig ejendom, og jeg vil være deres Gud. Og Gud sagde til Abraham: Du og dine efterkommere skal holde pagten i slægt efter slægt. Dette er min pagt med dig og dine efterkommere, som I skal holde: Alle af mandkøn hos jer skal omskæres. I skal lade jeres forhud omskære, og det skal være tegn på pagten mellem mig og jer. Otte dage gammel skal hver dreng hos jer omskæres, slægt efter slægt. Det gælder såvel den træl, der er født i dit hus, som enhver fremmed, du har købt, og som ikke hører til din slægt. Både den, der er født i dit hus, og den, du har købt, skal omskæres. Sådan skal I bære min pagt på kroppen som en evig pagt. Men en uomskåret mand, en hvis forhud ikke er omskåret, skal udryddes fra sit folk. Han har brudt min pagt.


  Løfterne og pagten blev gang på gang gentaget og udbygget overfor Abraham og hans “afkom”: Isak og hans søn Jakob (som Gud gav navnet Israel, som også blev folkets navn) og folket ved Moses og profeterne. Løfterne bortfaldt heller ikke med skismaet mellem jødedommen og kristendommen århundreder senere, som det f.eks. fremgår af apostlen Paulus’ brev til romerne, kapitel 11, vers 1 og 29: »Jeg spørger nu: Har Gud da forkastet sit folk? Aldeles ikke!« og »For sine nådegaver og sit kald fortryder Gud ikke!«


  Men forjættelserne til Abraham og hans efterkommere var ikke begrænset til det jødiske folk, til Israel, for der lå gemt en dyb hemmelighed i Guds første løfte til Abraham og udvælgelse af Israel som “Guds folk” (1. Mosebog, kapitel 12, vers 1-3):


  Forlad dit land og din slægt og din fars hus og drag til det land, jeg vil vise dig. Jeg vil gøre dig til et stort folk og velsigne dig. Jeg vil gøre dit navn stort, og du skal være en velsignelse. Jeg vil velsigne den, der velsigner dig, og den, der forbander dig, vil jeg forbande. I dig skal alle jordens slægter velsignes.


  Det jødiske folk blev således – som Guds særlige redskab blandt folkene – allerede med denne forjættelse til patriarken Abraham stillet såvel rig velsignelse som forbandelse og udstødelse i udsigt. Den til tider voldsomme historie, som oprulles i Det Gamle Testamente, og som i vid udstrækning bekræftes af andre historiske kilder, skulle på dramatisk vis bekræfte dobbeltheden i Guds første forjættelse til Abraham: Gud havde ganske vist givet Israel Kana’an “i evigt eje”, ikke for Israels men for sit eget hellige navns skyld; men han havde ikke lovet Israel sikkerhed for evig besiddelse af landet. Eretz Yisraels størrelse ændredes da også gang på gang på dramatisk vis i de efterfølgende århundreder – fra et Storisrael omfattende store områder vest og øst for Jordanfloden og store dele af det nuværende Syrien til en ministat – Judæa – i området omkring Jerusalem.


  Folkets gentagne ulydighed mod Guds bud – ikke mindst afgudsdyrkelsen og andet religiøst og moralsk forfald – skulle gang på gang kaste Israel ud i dybe kriser, splittelser, interne og ofte blodige magtkampe og krige med nabofolkene – og skulle endog i flere omgange føre folket til og ud over afgrundens rand.


  National selvstændighed


  To gange før 1948 opnåede jøderne national selvstændighed i Eretz Yisrael: under Moses’ efterfølger Josva og i dommertiden og derefter i monarkiets tid, fra kong Saul ved slutningen af det 11. århundrede f. Kr., og indtil babyloniernes erobring af sydriget Juda, ødelæggelse af kong Salomos tempel i Jerusalem og bortførelse af landets ledere i år 587 f. Kr., og sidst i en periode på i alt ca. 65 år under Hasmonæer-dynastiet (makkabæerne), fra 128-63 f. Kr. Den anden del af Eretz Yisrael, nordriget Israel, var allerede faldet i Assyriens hånd i år 722 f. Kr., og også her bortførtes en stor del af befolkningen.


  Disse massebortførelser og ødelæggelser i årene 724-722 f. Kr. under assyrerne og 598-587 f. Kr. under babylonierne var de to første nationale katastrofer i jødernes historie, og de var tæt på at udslette jøderne som folk.


  Assyriens (Sargon II’s) erobring af nordriget med hovedstaden Samaria som kerneområdet var på sin vis den mest katastrofale, fordi den betød bortførelse af hovedparten af nordrigets befolkning, heriblandt alle ledende familier, og kolonisering af nordriget med en del af Assyriens egen befolkning, hvilket resulterede i det assyrisk-jødiske blandingsfolk samaritanerne.


  Der er tilsyneladende ingen sikre spor efter den bortførte del af nordrigets befolkning, som omfattede 10 af hebræernes 12 stammer, men nogle af dem er det muligvis, ifølge nogle forskere, lykkedes at flygte til Arabien, herunder Yemen i det sydlige Arabien, som ret tidligt havde betydelige jødiske mindretal.


  Babylons (Nebukadnezars) erobring af sydriget Juda med stammerne Juda og Benjamin, ødelæggelsen af Jerusalem og templet og bortførelsen af en stor del af befolkningen, blandt andet dennes ledere, var også en national katastrofe, men den fik trods alt ikke, som for nordriget, samme katastrofale langtidsvirkninger. Dette fordi babylonierne ikke som assyrerne koloniserede landet, ligesom de bortførte jøder, året efter perserkongen Kyros’ erobring af Babylon i år 539 f. Kr., fik tilladelse til at vende tilbage til Judæa for at genopføre Jerusalem og templet, hvilket dog kun et mindretal benyttede sig af.1 Hovedparten af de bortførte havde da fundet sig godt til rette i Babylon, vore dages Irak, hvor de fik lov til at bevare deres nationale identitet. Dermed blev grunden lagt til den største jødiske befolkningsgruppe i den arabiske verden helt op til vor tid.

  Selv om tusinder af jøder havde bosat sig som blandt andet handelsfolk og havde oprettet synagoger overalt i romerriget, var og blev Herodes-templet i Jerusalem, et af romerrigets største og mest imponerende bygningsværker, det centrale samlingspunkt for jøderne som folk, idet det tjente både som et nationalt og et religiøst symbol for jødedommen. Når jøder i diasporaen fik mulighed for at besøge hjemlandet, var det derfor naturligt, at de også besøgte templet i Jerusalem. Derfor var det en national katastrofe for jøder overalt i romerriget, da store dele af templet blev plyndret og ødelagt af romerne i forbindelse med det første jødiske oprør mod Rom i år 66-70 e.Kr., hvor også en stor del af befolkningen i Judæa og Galilæa omkom eller blev fordrevet. Men håbet om en genrejsning af Eretz Yisrael som en selvstændig jødisk stat kunne ikke slukkes, selv om det kunne virke som ønsketænkning. Der skulle dog gå 1878 år, før generationer af jøders forhåbninger gik i opfyldelse.


  Mellem de tilbagevendte jøder og samaritanerne opstod der straks stærke modsætninger, fordi jøderne havde bevaret deres religion og traditioner, mens samaritanerne, som et blandingsfolk, havde udviklet deres egen religion og kulturelle identitet. Selv om samaritanernes religion havde bevaret mange jødiske elementer, anså de “ægte” jøder dog samaritanerne for kættere. Ud af denne konflikt udvikledes det fjendskab, som skulle belaste forholdet mellem de to folk i de følgende århundreder, og som også fremgår af Det Nye Testamente.

  Her ses Tempelpladsen som den ser ud i dag – med Klippehelligdommen samt Al-Aqsa-moskeen. Pladsen er meget vigtig både for jødedommen og islam, og derfor et af de mest omstridte religiøse steder i hele verden, og der har i nyere tid været en række sammenstød mellem jøder og muslimer på Tempelbjerget. (Andrew Shiva)


  De babyloniske jøders tilbagevenden og genopbygningen af Jerusalem og templet førte dog ikke til genoprettelse af Judæa og Israel som en selvstændig stat, idet riget i de følgende århundreder forblev en vasalstat eller provins under hhv. perserne (539-333 f. Kr.) og arvtagerne efter Alexander den Store, som erobrede det persiske rige i 333 f. Kr. og Eretz Yisrael året efter.


  I den såkaldte hellenistiske periode (331-63 f. Kr.) indledte præsten Mattathias af slægten Hasmon og hans fem sønner i år 166 f. Kr. en opstand – den såkaldte makkabæeropstand – mod tyrannen Antiokus IV Epifanes, hvilket i år 128 resulterede i, at jøderne under hasmonæerne igen opnåede national selvstændighed og i de næste 65 år udvidede riget til næsten samme størrelse som det gamle Storisrael under kongerne David og hans søn Salomo.


  Efter romernes (Pompeys) erobring af landet og Jerusalem i år 63 f. Kr. havde jøderne indtil år 70 e. Kr. et vist selvstyre vedrørende især religiøse anliggender – og nok så væsentligt i en historisk og politisk sammenhæng: intet andet folk end det jødiske har siden da opnået national selvstændighed i dette land.


  Skiftende herskere i Palæstina


  Efter romernes nedkæmpelse af det første jødiske oprør i årene 66-70 e. Kr., indgående beskrevet af den jødisk-romerske historieskriver Josefus Flavius i værket Den jødiske krig, var ingen del af landet på noget tidspunkt en uafhængig politisk enhed før staten Israels oprettelse i 1948. I de mellemliggende århundreder udgjorde landet en del af større territoriale enheder, som var underlagt skiftende erobrere: romerne (555 år), perserne (15 år), araberne (432 år), seljukkerne (27 år), korsfarerne (192 år), mamlukkerne (225 år), osmannerne (401 år) og til sidst England (31 år). Under osmannerne var landet som nævnt en provins i det tyrkiske imperium, fra 1517 til 1917, og i den arabiske periode, fra 636 til 1099, hvor korstogsridderne erobrede landet, blev det betragtet som den sydlige del af Syrien og havde ikke nogen selvstændig politisk, etnisk eller kulturel identitet.


  Navnet Palæstina – afledt af det græske ord Philistia2 , oldtidsfolket filistrenes landområde i den sydvestlige del af landet omkring vore dages Gaza – var i nogen tid knyttet til provinsen Judæa; det skyldtes romerne under kejser Hadrian, som i forbindelse med den sidste krig med jøderne – Bar Kochba-opstanden3 år 132-135 e. Kr. – ændrede en række gamle jødiske stednavne for på den måde at bryde forbindelsen mellem landet og jøderne. Jerusalem fik f.eks. det latinske navn Colonia Aelia Capitolina. Tilsvarende blev Judæa til Syria Palestinia, dvs. en del af den romerske provins Syrien. Det blev også under dødsstraf forbudt jøder at bosætte sig i Jerusalem.


  Navnet Palæstina gik imidlertid efterhånden ud af brug og blev først vakt til live igen i det 19. århundrede. Det er siden hen kommet til at spille en central rolle i forbindelse med stridighederne i Mellemøsten og specielt i den arabisk-israelske konflikt.


  Af praktiske grunde benyttes navnene Palæstina og Eretz Yisrael i det følgende for det samme landområde, hvis grænser og dermed størrelse dog ofte ændredes med de skiftende erobrere.


  Palæstina og jødedommen


  Selv om de to jødisk-romerske krige i årene 66-70 og 132-135 e. Kr. medførte en voldsom befolkningsreduktion på grund af krigshandlinger, massakrer og massedeportationer, opretholdt jøderne en ubrudt forbindelse med det land, der for dem forblev Eretz Yisrael.


  Allerede i skæbneåret 70 e. Kr., hvor jødedommens nationale og åndelige centrum – Jerusalem og templet – blev ødelagt af romerne under general (senere kejser) Titus, genoprettedes det jødiske ældsteråd, synedriet,4 og en jødisk lærdomsskole i Jabne (på dansk Joppe) i Judæa. Men først med tvangsopløsningen af det genoprettede jødiske patriarkat i Jerusalem i år 429 e. Kr. forsvandt foreløbig den sidste rest af jødisk selvstyre fra Palæstina. Tilbage blev en række små, isolerede jødiske samfund, som forsøgte at opretholde den jødiske identitet og forbindelsen med jøder i diasporaen.


  Synedriet var den jødiske højesteret, hvis jurisdiktion og retshåndhævelse hvilede på de fem Mosebøgers, Toraens, lovforskrifter og fortolkningen heraf. Patriarkatet var primært en verdslig funktion svarende til en regering, hvor regeringens leder eller præsident, nasi5 på hebraisk, var det jødiske samfunds primære forbindelsesled til de romerske myndigheder. Selv om patriarkatet opløstes i år 429 e. Kr., fortsatte synedriet sit virke, men det havde ikke samme beføjelser i forhold til de romerske myndigheder og den jødiske befolkning som patriarkatet.


  Diaspora er det græske ord for adspredelse, udlændighed, landflygtighed og eksil og er det ord, der sædvanligvis benyttes om den jødiske landflygtighed, især efter romernes nedkæmpelse af de jødiske oprør år 66-70 og 132-135 e. Kr., hvor hovedparten af det jødiske folk spredtes over store dele af Europa og Mellemøsten. Det tilsvarende hebraiske ord er galut, som sædvanligvis benyttes i jødisk litteratur. De to ord benyttes derfor både om den frivillige udlændighed før den første jødisk-romerske krig, hvor tusinder af jøder levede uden for Eretz Yisrael, og om det tvungne eksil i Assyrien og Babylon og efter oprørene mod det romerske kejserrige.


  Det jødiske folk – nu et folk uden eget land – syntes dermed for altid at have mistet den afgørende forudsætning for at kunne fastholde sin identitet, men efter at det havde tabt sit land, søgte det med så meget større nidkærhed at fastholde fællesskabet omkring troen, traditionerne, lovreglerne, sproget (aramæisk og hebraisk) og historien, kernen i jødedommen. Centralt i troen – og dermed håbet om engang at genvinde det tabte land – stod ikke mindst den eviggyldige pagt mellem Gud og patriarkerne og Moses, som for altid knyttede folket til Eretz Yisrael.


  Denne sublimering omkring den åndelige og historiske arv og traditionerne kom til at udgøre kernen i det jødiske folks identitet i de kommende generationer og skulle vise sig afgørende for, at hovedparten af jøderne, i modsætning til andre folk i en lignende situation, ikke blev totalt assimilerede (etnisk og kulturelt integrerede) i de lande, de var flygtet eller deporteret til.


  Af afgørende betydning blev her også samlingen af generationer af rabbineres kommentarer til eller fortolkninger af loven i Toraen, de fem Mosebøger, den såkaldte Mishna, omkring år 210 ved lederen, nasien, af synedriet, Jehudah Hanassi (eller Judah Ha-nasi), og den endelige redigering og sproglige finpudsning af den hebraiske udgave af Det Gamle Testamente, den såkaldte masoretiske tekst, i lærdomscentret Tiberias i det niende århundrede. Disse værker spredtes efterhånden også til ­diaspora-jødernes synagoger og lærdomsskoler i Europa og Mellemøsten, som erstattede Jerusalem og templet som jødedommens kulturelle og åndelige kraftcentre.


  Hvor kristendommen hurtigt udviklede sig til en universel eller international religion uden samme tilknytning til det land, hvor den blev født, forblev Eretz Yisrael således for jødedommen en central del af den jødiske identitet, selv om drømmen om en dag at kunne vende tilbage måtte forekomme mere og mere utopisk, som tiden gik. Denne historiske og religiøse tilknytning til eller identifikation med landet blev derfor også en afgørende forudsætning for genoprettelsen af den jødiske stat i 1948.


  Denne identitet mellem folket og landet blev i en slags forløber for zionismen f.eks. udtrykt af den tjekkiske rabbiner Jeseja Horowitz, der drog fra Prag til Palæstina i 1621: »Hver mand af Israel må omfavne Israels land, vandre til det fra jordens fjerneste egne, drevet af den kærlighed en søn har til sin moder. Det er ret, at de, som bor udenfor Eretz Yisrael, længes efter at komme til dette land. Thi som Den almægtige har udvalgt sit folk, har Han også udvalgt sit land. Israel kan kun regnes for et folk, når det bor i landet.«6


  Håbet blandt millioner af landflygtige jøder om en dag at kunne vende hjem forblev således i live. Det kom til udtryk i litteraturen, i profetierne, i rituelle bønner7 , i menighedernes afsluttende deklamation »Næste år i Jerusalem!« i påskeugen og på den store forsoningsdag, Yom Kippur. En bølge af forventning skyllede gennem den jødiske verden, når som helst en “falsk” Messias stod frem og proklamerede, at han var blevet sendt af Herren for at føre sit folk tilbage til dets gamle hjemland.


  Trods katastroferne i forbindelse med de to oprør mod romerne var der til enhver tid større eller mindre jødiske samfund i Palæstina, idet jøder enkeltvis eller i grupper til stadighed slog sig ned i landet – som flygtninge fra forfølgelser i Europa og de muslimske lande, som pilgrimme eller som lærde, der ønskede at fordybe sig i jødedommens skrifter i det gamle hjemland. Mange rettroende jøder ønskede også at tilbringe deres sidste år i Eretz Yisrael og blive stedt til hvile på Oliebjerget i Jerusalem (egentlig Olivenbjerget efter bjergets mange oliventræer).8


  Masseindvandring, for ikke at tale om lokalt selvstyre for jøderne, var derimod udelukket på grund af de skiftende herskeres vekslende grader af indrejserestriktioner, restriktioner vedrørende jordkøb og lignende. De palæstinensiske jøder var derfor ligesom andre lokale (indfødte) befolkningsgrupper underlagt de skiftende herskeres luner, hvilket medførte store udsving i antallet af blandt andet jøder i landet, dokumenteret i en række folketællinger.


  Incitamentet til at bosætte sig i Palæstina påvirkedes også og ikke mindst af de skiftende herskeres generelt manglende interesse for at udvikle landet, hvorfor dette i lange perioder blev stærkt forsømt og dårligt kunne brødføde en større befolkning. Hovedparten af befolkningen, og det gjaldt også jøderne, levede derfor almindeligvis i stor fattigdom i de få byer og landsbyer og kun i ringe udstrækning i landdistrikterne, som stort set var overladt til beduiner med deres endnu nøjsommere levevis.


  De udenlandske herskeres interesse i Palæstina var derfor primært knyttet til landets strategiske betydning som brohoved for transithandel mellem Europa, Asien, Arabien og Afrika, som beskatningsgrundlag og i kraft af kontrollen med de mange hellige steder, blandt andet patriarkernes grav i Hebron, fødselskirken i Betlehem og gravkirken i Jerusalem.


  Denne manglende interesse for at udvikle landet havde dog også en positiv om end utilsigtet virkning, idet området århundreder senere – og især efter oprettelsen af staten Israel – blev en guldgrube for arkæologer, som nærmest bogstaveligt gennemgravede landet og gennem utallige fund af bygningsrester og brugsgenstande kunne bekræfte troværdigheden af Det Gamle Testamentes beretninger om det jødiske folks aktiviteter i oldtidens Eretz Yisrael.9


  Safed i det nordlige Israel blev en af de byer, som gennem århundreder samlede mange jøder, og som kom til at fremstå som et af de vigtigste centre for jødisk lærdom. Det menes, at byen i sin storhedstid var beboet af op til 15.000 jøder. Også byer som Tiberias, Hebron og Jerusalem havde i perioder betydelige jødiske samfund.


  De fleste af disse små jødiske samfund var afhængige af økonomisk støtte – halukkah på hebraisk – fra jøder i udlandet, idet de hovedsagelig var beskæftiget med studier af den klassiske jødiske litteratur og småhåndværk og lignende, som sjældent kunne udgøre et selvstændigt levegrundlag. Egentlig landbrugsdrift var normalt udelukket på grund af restriktioner vedrørende jøders jordkøb.


  Mere praktisk anlagte jøder droges dog alligevel mod landet; f.eks. grundlagde en gruppe spanske jøder i 1563 en landbrugskoloni ved bredden af Genesaret Sø i den nordlige del af landet, og i 1856 oprettedes den første jødiske appelsinlund i nærheden af Jaffa ved Middelhavet.


  Bag sidstnævnte og andre lignende projekter stod den navnkundige jødiske filantrop Sir Moses Montefiore (1784-1885), der besøgte Det hellige Land syv gange og ofrede en formue på forbedring af levevilkårene for den jødiske befolkning og på jødisk kolonisering i Palæstina. Han tilskyndede blandt andet de derboende jøder til at blive bønder som grundlag for økonomisk uafhængighed af jøder i udlandet. Han finansierede også (1860) den første jødiske bosættelse, Yemin Moshe, lige uden for det efterhånden overfyldte Jerusalem.


  Den første egentlige landbrugsskole i Israel, Mikhve Israel, blev oprettet af en gruppe franske jøder i 1870, og i 1878 grundlagdes den første jødiske landsby, Petah Tikvah, af en jøde fra Jerusalem og en gruppe jødiske pionerer, såkaldte halutzim, fra Ungarn. Der lå en dyb symbolik i det navn, de gav landsbyen, idet Petah Tikvah betyder Håbets Port. Tilsvarende er mikhve det hebraiske ord for et rituelt bad.


  I 1882 påbegyndte jøder fra den russiske Bilubevægelse10 i forbindelse med den første aliyah oprettelsen af en række landsbyer: Rishon Le-Zion, Sichron Ja’akov, Rosh Pina og Gedara. Rishon Le-Zion var den første af disse landsbyer, og navnet betyder simpelthen Den første i Zion på hebraisk.


  Aliyah er det hebraiske ord for at stige op eller opstigning, og benyttedes oprindelig i forbindelse med rejsen op til Jerusalem, som ligger på en bjergryg, i forbindelse med f.eks. påskeugen i det gamle Israel. I forbindelse med den gryende jødiske nationalisme i slutningen af det 19. og begyndelsen af det 20. århundrede kom ordet derfor til at betegne jøders masseudvandring til Palæstina fra i første omgang Rusland og Østeuropa. I forbindelse med zionismen kan ordet bedst oversættes med indvandringsbølge, idet indvandringen foregik i forskellige perioder eller “bølger”.


  Målet for disse aliyah’er var så godt som udelukkende landet vest for Jordanfloden, men et forsøg på storstilet indvandring af jøder til området øst for floden blev gjort af den engelske jøde Laurence Oliphant, der havde besøgt området i 1879 og nedfældet sine idéer i bogen The Land of Gilead året efter. Hans forhandlinger med den tyrkiske sultan Abdul Hamid II om projektet førte dog ikke til noget. En stor del af disse områder, svarende til betydelige dele af de nuværende stater Jordan og Syrien, hørte til Eretz Yisrael i monarkiets (kongerne Davids og Salomos) tid. Deraf Oliphants og andres interesse for jødisk kolonisering i disse områder.


  Diskrimination og forfølgelse


  Den jødiske religiøse, kulturelle og nationale bevidsthed blev, trods frivillig eller påtvungen assimilering i de lokale samfund de boede i, især i Vesteuropa, således fastholdt gennem århundrederne. Dette dels på grund af jødedommens iboende styrke gennem fastholdelse af troen og overholdelse af lovforskrifterne eller i det mindste traditionerne11 , men måske ikke mindst på grund af de ofte fjendtlige omgivelsers diskrimination og forfølgelser, som bidrog til styrkelse af sammenholdet i de jødiske samfund.


  Talrige er beretningerne om diskrimination mod jøder og forfærdende jødeforfølgelser i de fleste europæiske lande ind imellem perioder med forholdsvis fred med og anerkendelse af de jødiske samfund. Sådanne jødeforfølgelser resulterede ofte i omfattende overfald og massakrer på jøder, og at jøder i stort tal måtte flygte mellem forskellige europæiske lande, mens nogle få søgte til det gamle hjemland. I lange perioder var jøder således mere eller mindre retsløse i de fleste europæiske lande. For at bruge et moderne udtryk: de var på tålt ophold.


  Den vidt udbredte diskrimination mod Europas jøder førte også til, at mange af disse blev tvunget til at leve i særlige byområder, ghettoer, hvor myndighederne kunne kontrollere deres færden, og som på grund af mange restriktioner på f.eks. deres ejendomsret, erhvervsudøvelse og andre aktiviteter sædvanligvis var præget af overbefolkning og stor fattigdom.


  Disse jødeforfølgelser var ofte inspireret eller endog direkte iværksat af kirken, såvel den vestromerske som den østromerske. I andre tilfælde forholdt kirken sig tavs og passiv, når jødeforfølgelserne hærgede. Kun undtagelsesvis greb gejstlige eller kristne i almindelighed ind for at beskytte jøder mod sådanne forfølgelser, og kirken, som i så høj grad stod i gæld til jødedommen og dens etik og menneskesyn, gjorde stort set intet for at sikre jøderne borgerlige rettigheder. Årsagen var den såkaldte erstatningsteologi, som har forpestet forholdet mellem jødedommen og kristendommen helt til vor tid (se kapitel 22).


  Allerede i oldkirken udvikledes den opfattelse12 , at alle forjættelserne til det jødiske folk var blevet opfyldt inden eller med Jesu Kristi fremtræden (inkarnation), og at jøderne – datidens såvel som fremtidens – med retssagen mod og henrettelsen af Jesus13 og afvisningen af troen på ham som profetiernes Messias (det hebraiske ord for Den salvede; det tilsvarende græske ord er Kristus) var blevet forkastet af Gud som hans særligt udvalgte ejendomsfolk. Frelseshistorien var herefter alene knyttet til kirken og ikke længere til det jødiske folk og dets gamle hjemland. Jøderne var derfor for kirken nu blot et folk som andre folk, dvs. uden særstilling og frelseshistorisk betydning i forhold til kristendommen trods den fælles historiske arv, evighedsløfterne til Israel og Jesu ord på korset: »Fader, tilgiv dem, for de ved ikke, hvad de gør!« (Luk. 23;34). Kirken (kristenheden) var med andre ord nu “det sande Israel”.


  Kirken havde derfor ifølge denne opfattelse pligt til med alle midler at omvende jøderne til den sande tro, hvilket gav sig udslag i talrige forsøg op gennem århundrederne på at omvende og døbe jøder ved forsøg på overtalelse og ved tvangsdåb– med tragiske resultater, idet de fleste jøder hellere lod sig undertrykke og endog foretrak døden frem for at lade sig omvende og døbe.14


  Et af de mest kendte, men langt fra enestående, eksempler på teologisk begrundede jødeforfølgelser er det første korstog, som indledtes i foråret 1096 efter pave Urban 2.’s opfordring i en tale, i forbindelse med afslutningen af et kirkemøde i den midtfranske by Clermont den 27. november 1095, til at befri Jerusalem og det hellige land fra muslimerne.15 Det førte til omfattende massakrer på jøder i Sydtyskland (Rhinlandet), Ungarn og Balkan under en løst organiseret folkehær anført af den karismatiske Peter “Eremitten”. Ligeledes i Palæstina, hvor drabene kulminerede med “de rigtige”, det vil sige paveligt autoriserede, korsfareres erobring af Jerusalem den 15. juli 1099 og massakre på byens jøder og muslimer og tillige mange af byens såkaldte østkristne, dvs. kristne hørende under patriarkatet i Konstantinopel, som havde deltaget i forsvaret af byen. Mange jøder, som havde søgt tilflugt i en synagoge, omkom således, da korsfarerne satte ild til bygningen. Det var en massakre, der i omfang og grusomhed kunne sammenlignes med romernes massakre på byens jøder under den første jødisk-romerske krig i 66-70 e.Kr.


  I overensstemmelse med kirkens teologiske opfattelse på den tid betragtedes ikke kun muslimerne (“saracenerne”), men også jøderne som “Guds fjender”, hvilket ikke kun legitimerede diskrimination af jøder, men også regulær forfølgelse af og drab på jøder som led i gudvelbehagelige pilgrims- og bodsrejser, og korstoget blev netop lanceret af Urban 2. som en pilgrims- og bodsrejse. Betegnelsen korstog blev først indført senere.


  Et andet eksempel er de omfattende massakrer på jøder i forbindelse med den værste katastrofe, der har ramt Europa: pesten eller, som den blev kaldt i middelalderen, “den store død” og “den sorte død”, og som første gang hærgede Europa (og store dele af Mellemøsten) i årene 1347-52 og bortrev godt en tredjedel af Europas befolkning. Rædslen for den snigende død, som spredte sig som en steppebrand fra by til by og efterlod hele byer og distrikter nærmest mennesketomme, udviklede sig nærmest til en massepsykose, da man ikke kunne identificere smittekilden, og heller ikke havde nogen effektiv kur mod den frygtelige sygdom.16


  I dette hysteriske klima opstod de mest fantastiske rygter, som snart udpegede jøderne som årsag til tragedien, og efter tilståelser fremtvunget under tortur mod f.eks. en jøde i Savoyen (hertugdømme syd for Genèvesøen) indledtes derfor omfattende jødeforfølgelser, hvor tusinder af jøder blev fordrevet eller endte på bålet. Her hjalp det ikke, at f.eks. paven, Clemens den 6., påpegede, at sygdommen hærgede lige så meget blandt jøder som blandt kristne: jøderne blev med deres afvigende sociale og religiøse kultur som så ofte før og siden ofre for jagten på “syndebukke” under politiske og sociale uroligheder i Europa.


  Et tredje eksempel er den skæbne, der overgik jøderne i Spanien, de såkaldte sefardiske jøder. De havde i århundreder levet en forholdsvis tryg tilværelse som religiøst mindretal, og adskillige højtuddannede spanske jøder havde opnået høje poster hos regerende kristne og muslimske herskere. Men det var en stakket frist. Tragedien begyndte i 1391 med voldsomme forfølgelser og tvangsdåb af jøder på initiativ af ærkebiskoppen af Sevilla, Ferrand Martinez. Tusinder af jøder blev ofre for hans jødehetz. Det samme var tilfældet med mange muslimer.


  100 år senere – i 1492, samme år som den venezianske jøde Christoffer Columbus drog ud på sin historiske rejse vestpå fra netop Spanien – kulminerede jødehetzen med udvisningen af hele det jødiske samfund på omkring 300.000 fra Spanien. De var blevet ofre for den kirkelige undersøgelsesdomstol mod påståede kirkelige kættere, inkvisitionen, som dronning Isabella og hendes mand, Ferdinand af Aragonien, havde indledt med pavens bandbulle fra 1480 mod kætterne– og til kætterne regnedes også jøderne og muslimerne. Den jødiske del af denne inkvisition kostede yderligere tusinder af jøder livet og uddrivelsen af de øvrige, som søgte til andre europæiske lande, mens mindre grupper søgte mod Eretz Yisrael. Fem år senere fulgte en tilsvarende landsforvisning af Portugals jøder, hvoraf en del var jøder, som var flygtet fra Spanien.


  Til den teologiske begrundelse for kirkens traditionelt fjendtlige holdning overfor og forfølgelse af jøderne kom i anden halvdel af det 19. århundrede et racemæssigt eller biologisk begrundet jødehad, som udløste nye jødeforfølgelser, og som kulminerede med Nazitysklands udryddelse af ca. 2/3 af Europas jøder i perioden 1933-45. En række enkeltpersoner og grupper, især i Tyskland, misbrugte den engelske naturforsker Charles Darwins teorier om arternes oprindelse og menneskets afstamning, publiceret i hhv. 1859 og 1871, som påskud til at skabe deres egne aldeles uvidenskabelige teorier og påstande om, at blandt andet jøderne udgør en laverestående eller underlegen race, som “ifølge naturens orden”, jf. Darwins udsagn om “survival of the fittest” (de bedst egnedes eller mest tilpasningsdygtiges overlevelse i kampen for tilværelsen), er dømt til at gå til grunde, og som der derfor ikke er noget etisk forkasteligt i at forfølge og udrydde. Nazisternes bizarre raceteorier i almindelighed og antisemitisme i særdeleshed har tydelige rødder i denne såkaldte socialdarwinisme.


  Århundreders diskrimination mod og direkte forfølgelse af jøder overalt i Europa – og i mindre omfang i de muslimske lande i Mellemøsten17 – nærede hos generationer af jøder et aldrig svigtende håb om forløsningen, genoprettelsen af “Riget for Israel” som bebudet i de gamle profetier18, og for nogle få hundrede eller tusinde lykkedes det i gunstigste fald at finde et fristed i det gamle hjemland, dog fortsat som et kun tålt religiøst mindretal uden nationale rettigheder.


  Assimilering og antisemitisme


  I anden halvdel af det 19. århundrede kom Europas jøder imidlertid under indflydelse af to magtfulde kræfter: nationalismen og antisemitismen; de skulle i forening komme til at berede vejen for jødernes anden exodus, det græske ord for udvandring. Den første exodus var det jødiske folks udvandring fra slaveriet i Egypten ca. 1250 f. Kr.


  Der havde været en almindeligt udbredt tro på, at liberalismens og tolerancens ånd, som var udsprunget af den franske revolution i slutningen af 1700-tallet, ville frigøre alle undertrykte grupper, heriblandt jøderne. I Vesteuropa opnåede jøderne da også efterhånden en række civile rettigheder, økonomiske forbedringer og social anerkendelse, som resulterede i, at en stor del af de vesteuropæiske jøder gradvis blev næsten fuldstændig integrerede (assimilerede) i de vesteuropæiske lande.


  At denne assimileringsproces umiddelbart ville være til gavn for jøderne, men på sigt ville undergrave deres status som et selvstændigt folk, fremgik f.eks. af denne udtalelse af grev Clermont-Tonerre under en debat i den franske nationalforsamling i revolutionsåret 1789: »Jøderne som nation bør nægtes alt, jøderne som mennesker bør bevilges alt.«19


  Hovedparten af de vesteuropæiske jøder, især de mere velstillede og velintegrerede, var derfor præget af en betydelig optimisme hvad angik jødernes accept som ligeberettigede borgere, men i 1880’erne indtraf et tilbageslag i form af en opblussen af den altid latente antisemitisme20 , som fandt et af sine mest dramatiske udtryk i den såkaldte Dreyfus-affære i Frankrig i 1894-95 (se kapitel 2).


  I Østeuropa forblev jødisk frigørelse (emancipation) en uvirkelig drøm. 4 millioner jøder var her koncentreret i områderne langs Ruslands vestlige grænser. Her levede de i ydmygende fattigdom og var underkastet talrige restriktioner fra myndighedernes side, ligesom de ofte blev udsat for pogromer21 fra myndighedernes og befolkningens side. En af de værste pogromer fandt sted i 1048 i Ukraine, hvor tusinder af jøder omkom.


  I sidste halvdel af det 19. århundrede tegnede situationen efterhånden noget lysere, men udsigterne til en bedre tilværelse ændredes brat med russiske nihilisters attentat på den russiske zar Alexander II og sønnen Alexander III’s tronbestigelse i marts måned 1881. Under den nye zars regime gennemførtes en række antijødiske love, som efterfulgtes af en ny bølge af pogromer og forvisninger. Det resulterede i en masseudvandring af jøder, hvoraf de fleste drog til USA, der var målet for utallige forfulgte mindretal i Europa. Men for nogle af Ruslands jøder var målet Eretz Yisrael. Det blev den første aliyah, som indtil 1903 bragte 20-30.000 russiske og østeuropæiske jøder til Palæstina.


  Den gryende zionisme


  I det 19. århundrede blev begrebet “den uafhængige nationalstat” en politisk magtfaktor, især efter revolutionsåret 1848. Blandt de vigtigste resultater var Italiens og Tysklands samling som nationalstater. De havde tidligere været splittet op i en række ofte indbyrdes stridende småstater og fyrstendømmer.


  Den gryende nationalisme22 spredte samtidig utålmodighed og oprør blandt de undertrykte mindretal i zarens Rusland, det østrig-ungarske kejserdømme og det osmanniske (tyrkiske) imperium. Det var en udvikling, som naturligvis også påvirkede de jødiske mindretal, ikke mindst der hvor undertrykkelsen var størst: i Rusland og dele af Østeuropa, hvor en lang række jødiske nationale bevægelser og tidsskrifter begyndte at gøre sig gældende i anden halvdel af århundredet og beredte vejen for zionismen som national-politisk bevægelse. Blandt de organisationer, som skulle få størst betydning for zionismen, var Hovevei Zion, “Zions elskere” eller “de, som elsker Zion”, og Hibbat Zion, “Kærlighed til Zion”.


  Et betydningsfuldt udslag af denne gryende nationalisme og zionisme blandt især russiske og østeuropæiske jøder var genoplivelsen af hebraisk som moderne tale- og skriftsprog; det benyttedes ellers udelukkende som ritualsprog23 i synagogerne. Det fandt nu efterhånden udbredt anvendelse inden for den verdslige litteratur og i bladudgivelser, og det skulle snart vise sig at blive et levedygtigt og kulturelt og politisk betydningsfuldt alternativ til jiddisch, det traditionelle sprog blandt Østeuropas og Ruslands jøder. Jiddisch var et blandingssprog, hvor hebraiske, tyske og slaviske ord var kombineret.


  I Palæstina gjorde folk som Eliezer Ben-Yehuda, David Yellin og Nissim Behar omkring århundredskiftet en kæmpe indsats for at modernisere det hebraiske sprog, så det kunne anvendes i skolernes undervisning og efterhånden blive hverdagssprog i det land, hvor det oprindelig var født. Det skulle snart vise sig at få afgørende betydning for udviklingen af det jødiske samfund, yishuv’en, hvor de med tiden tusinder af indvandrede jøder ankom med hver deres kulturelle og sproglige bagage. Her blev det moderniserede hebraiske sprog en afgørende faktor i integrationen af de mange nyankomne.


  Et andet vigtigt udslag af den gryende zionisme var, at især mange unge russiske og polske jøder drog af sted for at dyrke jorden i Palæstina. Med økonomisk bistand fra den franske jøde baron Edmond de Rothschild tog de kampen op med de primitive livsvilkår, sygdom, beduinoverfald og udnyttelse af en korrupt og ineffektiv tyrkisk administration i Palæstina. Bag disse bosætningsaktiviteter stod også Hibbat Zion.


  I modsætning til Hibbat Zions “praktiske zionisme”, baseret på oprettelsen af små bosættelser i Palæstina, gjorde forfattere som Moses Hess, Leon Pinsker og Peretz Smolenskin sig til talsmænd for en national løsning på det jødiske problem. Blandt deres kendteste værker er Hess’ Rom og Jerusalem (1862), Smolenskins Det evige folk (1871) og Pinskers Autoemancipation (1882).


  Disse og andre tilsvarende værker rummede mange af de ideer, som skulle blive bærende for den politiske zionisme, som fik sit gennembrud med oprettelsen af den zionistiske verdensorganisation mod århundredets slutning, og de er et opgør med den assimilering, mange vesteuropæiske jøder mere eller mindre frivilligt havde underkastet sig for at kunne gøre sig gældende politisk, økonomisk og socialt i deres respektive lande. Prisen herfor var en amputeret jødedom, hvor det nationale element, erkendelsen af at jøderne er et landflygtigt folk uden ret til selvbestemmelse som andre folk, var ved at forsvinde, hvorfor der for mange vesteuropæiske jøder kun var det religiøse element og især de jødiske traditioner tilbage af den kulturelle arv.


  Moses Hess


  Den tyske jøde Moses Hess (1812-1875) var stærkt optaget af socialismen og samarbejdede en overgang med den fuldstændigt assimilerede jøde Karl Marx. Hess gjorde i Rom og Jerusalem op med den vidt udbredte opfattelse i Europa, også blandt mange assimilerede jøder, at jødedommen alene er en religion, ikke en national bevægelse, og fastholdt, at »jøderne er et folk, bestemt til at genoprettes på linje med andre nationer.« Det skal blot vinde friheden, hvilket aldrig vil ske, så længe jøder lever i landflygtighed: »I eksilet kan jødedommen aldrig genfødes. Derude frister reformer og godgørenhed til frafald. Men det skal ikke lykkes nogen reformator eller tyran. Der er kun ét sted på Jorden, hvor det jødiske folk kan udvikle sin nationale ejendommelighed: ved Jordans bredder.«


  Hess’ skrift vakte betydelig opsigt, men fik ikke umiddelbart nogen praktiske konsekvenser. Der manglede en organisation til at føre idéerne ud i livet, og de assimilerede jøder i Vesteuropa så ikke noget akut behov for at støtte ham med en aktiv indsats. Han blev foreløbig “en røst i ørkenen”.


  [image: image]


  Moses Hess er især kendt for skriftet ’Rom og Jerusalem’ (1862), der reelt rummer de samme visioner om et jødisk hjemland i Palæstina, som Theodor Herzl 34 år efter skulle gøre sig til talsmand for, men Hess manglede, i modsætning til Herzl, det netværk og det organisatoriske talent, der skulle til for at omsætte visionen til praktisk virkelighed.


  Leon Pinsker


  Større gennemslagskraft fik Odessa-lægen Leon Pinsker (1821-1891), med værket Autoemancipation som kom kort efter – og som en reaktion på – de russiske pogromer i 1881-82. Han fastslog, at »jødedommen er syg«, og han stillede diagnosen: »så længe jøder er i landflygtighed, udgør de ikke nogen levende nation, kun skyggen af et folk, et hvileløst, omflakkende spøgelse, som sunde mennesker med afsky viger tilbage fra. Og jøderne lader sig træde under fod, ja de har lært at kysse de fødder, som træder dem i støvet; Vi tæller ikke som folk blandt andre folk, vi har ingen stemme i nationernes råd, end ikke i sager, der angår os selv. Vort fædreland er et fremmed land, vor enhed adspredelse, vort fællesskab hadet mod os, vort våben ydmyghed, vort forsvar flugt, vor originalitet tilpasningsevne, vor fremtid i morgen. Hvilken foragtelig rolle for et folk, som engang havde sine makkabæere.«


  [image: image]


  Leon Pinsker var blandt de mest indflydelsesrige zionister i slutningen af 1800-tallet, blandt andet med skriftet ’Autoemancipation’ (1882) og som medlem af ledelsen i den russisk-østeuropæiske Hibbat Zion-bevægelse, der sammen med Bilu-bevægelsen stod bag den første bølge (aliyah) af russiske og østeuropæiske jøder, der slog sig ned og blandt andet oprettede landbrugskollektiver i Palæstina.


  Jøderne må derfor ifølge Pinsker frigøre sig fra undertrykkelsen ved egen kraft, deraf titlen på hans bog, som betyder selvforløsning. De må – med international hjælp – finde et territorium, i Palæstina eller Amerika, hvor de kan leve deres jødedom ud. Stedet var oprindelig ikke afgørende for Pinsker, men han skulle snart tilslutte sig de andre mindre kendte russiske og østeuropæiske bevægelser, for hvem Eretz Yisrael var det eneste mulige sted for jødisk national genrejsning og selvstændighed.


  Pinsker kom hurtigt ind i ledelsen af den russisk-østeuropæiske Hibbat Zion bevægelse, som sammen med Bilu-bevægelsen stod bag den første aliyah og de fleste af de første landbrugsaktiviteter i Eretz Yisrael.


  Peretz Smolenskin


  Peretz Smolenskin (1842-1885) oprettede i 1869 i Wien den hebraisksproget avis Ha-Shahar, “Morgenrøden”, som snart blev den nye zionistiske bevægelses førende blad, og i sit hovedværk, Am Ha-olam, “Det evige folk”, fra 1871 vendte han sig mod reformjødedommen, som ville degradere jødedommen til ren konfession, og mod den jødiske ortodoksi, som ville gøre religion og rituallov til et og det samme: »Da religionen i Israel er det bånd, som binder jøder sammen, hvor i verden de bor, må vi ikke se på den blot som en konfession eller religion, men som land, rige og sprog. Den omfatter alle andre institutioner, som udgør andre folkeslags nationale liv.«


  Religionen var altså for Smolenskin det jødiske folks nationale bindeled, hvortil kom endnu et synspunkt: det jødiske folk er åndens folk; derfor er den åndelige genfødelse det afgørende; siden, om end i en fjern fremtid, vil den nationale genfødelse følge efter. For at fremskynde denne genfødelse skulle jødedommens nationale kræfter, hvorved den havde bevaret livet i adspredelsen, vækkes på ny: »Det nationale håb er det bånd, der forener. Dette håb bør finde sit konkrete håndgribelige udtryk, sin virkelige skikkelse. Det ligger indenfor rækkevidde både for det mulige og for folkets vilje.«


  Især Pinskers og Smolenskins skrifter og øvrige bestræbelser på at vække den jødiske nationalfølelse bidrog til at skabe grundlaget for det kommende gennembrud for den jødiske nationale selvstændighedsbevægelse, zionismen.


  Judah Alkalai og Zevi Hirsch Kalischer


  Den nye nationale bevidsthed blandt Ruslands og Østeuropas jøder fik også indflydelse på mange rabbinere, hvor især Judah Alkalai og Zevi Hirsch Kalischer bidrog til at berede vejen for zionismen.


  Judah Alkalai (1798-1878), der var rabbiner i en lille landsby i nærheden af Beograd i Serbien, udgav en lang række pamfletter om sine zionistiske ideer og hævdede f.eks. i skriftet Sjma Jisrael, “Hør Israel” fra 1834, at først når det jødiske folk slår rod i sit gamle land og genoptager det hebraiske sprog, vil det medføre folkets forløsning og en ikke blot religiøs, men også politisk og national genfødelse. Han var ligesom mange andre religiøse jøder på den tid grebet af en stærk Messias-forventning og foretog adskillige rejser til Vesteuropa og Palæstina for at udbrede sine ideer og organisere en egentlig zionistisk bevægelse.


  Zevi Hirsch Kalischer (1795-1874) var en ortodoks rabbiner i byen Thorn i Østpreussen, men han så det i sit skrift Drisjat Zion, “Søg til Zion” fra 1861, som sin opgave at få skabt et religiøst centrum i Eretz Yisrael. Først i Palæstina ville folket være sikret mod yderligere spredning og opløsning og med mulighed for at finde tilbage til at erkende sin egen bestemmelse. Det gjaldt om at berede jordbunden for Messias, men jøderne skulle ikke bare som i den klassiske, ortodokse jødedom vente passivt på Messias, men skulle aktivt berede hans komme gennem blandt andet kolonisering i Eretz Yisrael. Kalischer blev en central skikkelse i bestræbelserne på at organisere udvandring til og kolonisering i Palæstina, og et af de praktiske resultatet af disse anstrengelser var etableringen af landbrugskolonien Mikhve Israel i 1870.


  Der Judenstaat


  Talrige andre nu mere eller mindre glemte enkeltpersoner og bevægelser blandt især Østeuropas og Ruslands jøder bidrog i sidste halvdel af det 19. århundrede til denne nationale bevidstgørelse og fornyede interesse for Eretz Yisrael. Gennembruddet for zionismen kom dog først med Theodor Herzls berømte bog Der Judenstaat (Jødestaten) fra 1896. Den havde som undertitel Et forsøg på en moderne løsning af det jødiske spørgsmål, og dens tanker og visioner skulle snart brede sig som en steppebrand blandt Europas og USA’s jøder.


  Bogen gjorde med ét slag Herzl (1860-1904) til samlingspunkt for den politiske zionisme, og den skulle blive det første skridt på en lang og dramatisk søgen efter en politisk løsning på det problem, der var Herzls udgangspunkt: antisemitismens pest som endnu engang havde knust jødiske forhåbninger om en anstændig fremtid i Europa.


  Seks år efter, i 1902, uddybede Herzl i romanen Alt-Neuland sin vision om et jødisk hjemland. Bogens undertitel – Hvis I vil det, er det intet eventyr – skulle blive den zionistiske bevægelses motto.

